По този начин участниците подчертават, че към всяка възможност за гъвкавост по въпроса за структурите с акции с право на повече гласове следва да се подхожда по такъв начин, че да се гарантират управленските стандарти (евентуално чрез клаузи за прекратяване на действието, разпоредби за забрана на прехвърлянето, автоматично обезсилване/преобразуване при напускане и т.н.).

Препоръки от експертни групи

Форумът на високо равнище за СКП препоръча дружествата да имат право да изберат структура с акции с право на повече гласове, когато излизат на публичен пазар. От експертната група отбелязаха, че такива структури биха помогнали на дружествата да избегнат поглъщане от по-големи дружества, биха поощрили собствениците да поддържат растежа и биха подобрили дългосрочните перспективи за дружеството, запазвайки все пак търгуването на ценните книжа като привлекателна възможност за финансиране. Те все пак подчертаха, че това трябва да се претегли спрямо факта, че тези структури пречат на другите акционери да упражняват своите отговорности за стопанисване и управление.

ТЕГЗЛ напълно подкрепи тази препоръка с довода, че емитентите следва да имат правото да решат дали да включат клауза за прекратяване на действието или да предвидят максимално претеглено отношение на гласовете.

Срещи със заинтересовани лица

Посредством двата технически семинара със заинтересовани лица, устроени от Комисията, не бе осигурен значителен принос по темата за акциите с право на повече гласове. Някои заинтересовани лица (борси) изразиха ясна подкрепа за хармонизирането на равнище ЕС, тъй като така допускането до търговия би станало по-привлекателно. За разлика от тях други заинтересовани лица (инвеститори) заявиха, че няма нужда от такова хармонизиране, отбелязвайки, че ако се възприеме такъв подход, ще бъде важно да се въведат целесъобразни гаранции.

Срещи с Експертната група на Европейския комитет по ценни книжа Комисията представи възможните бъдещи действия по Акта за допускането до търговия в рамките на проекта за СКП. Участващите в обсъждането делегации до голяма степен подкрепиха целта на Комисията за повишаване на привлекателността на публичните пазари в ЕС и същевременно за осигуряване на защита на инвеститорите и почтеност на пазара. По-конкретно, представителите на 13 държави членки, направили изказвания, показаха, че са готови да обмислят минимално хармонизиране на разпоредбите за акциите с право на повече гласове в законодателството на ЕС.

Среща с координаторите на Комисията по икономически и парични въпроси в Европейския парламент

Координаторите – членове на Европейския парламент, които участваха в обсъждането, приветстваха предложения от Комисията начин на действие по Акта за допускането до търговия, потвърждавайки наличието на проблем с публичните пазари в ЕС. Те подчертаха, че Комисията трябва да намери правилното равновесие, така че всички дружества, особено МСП, да имат достъп до публичните пазари за финансиране и същевременно да се осигури годна защита на инвеститорите.

Среща с Експертната група по дружественото право

Проведена бе среща с Експертната група по дружественото право, като целта бе да се обменят мнения за съществуващите структури с акции с право на повече гласове в някои държави членки. Представители на няколко държави членки се изказаха, за да обосноват отговорите си в допитването на Комисията (юли-август 2022 г.).

•Събиране и използване на експертни становища

Комисията събра значително количество данни направо от фондовите борси, емитентите и сдруженията на МСП. Освен това ТЕГЗЛ (в действие от октомври 2020 г. до май 2021 г.) също предостави данни, както и сведения от пазара. Комисията също така възложи на организацията Oxera проучването „Първичните и вторичните пазари на инструменти на собствения капитал в ЕС“ през ноември 2020 г., в рамките на което бе предоставен подробен обзор на пазара, подкрепен с данни.

По-рано Комисията бе поръчала проучване на пропорционалността между собствеността и контрола в дружествата от ЕС, регистрирани на фондовата борса, което бе завършено с издаването през 2007 г. на Доклад за принципа на пропорционалността в ЕС [Report on the Proportionality Principle in the EU]. Заключенията в доклада неотдавна бяха потвърдени при друго проучване на защитата на малцинствените акционери, поискано от Комисията и оповестено през 2018 г.

Извършена бе оценка на въздействието въз основа на широките качествени и количествени данни, получени чрез обществената и целевата консултация по Акта за допускането до търговия: повишаване на привлекателността на публичните капиталови пазари за дружествата от ЕС и улесняване на достъпа до капитал за МСП.

Сред другите използвани източници са научна литература и научни изследвания, особено проучване на юрисдикции, в които вече има акции с право на повече гласове или които наскоро са приели законодателни разпоредби за разрешаването им. Получени бяха и много допълнителни сведения от различни отраслови сдружения.

•Оценка на въздействието

Заедно с настоящото предложение се представя оценка на въздействието, която бе предадена на Комитета за регулаторен контрол на 10 юни 2022 г. Тя бе одобрена с резерви от Комитета на 8 юли 2022 г.

Комитетът поиска в проекта на оценката на въздействието да се направят промени, за да се изясни следното: i) връзката и съгласуваността на инициативата за Акта за допускането до търговия с другите инициативи в областта на капиталовите пазари; ii) рисковете и ограниченията на анализа и признаването на нежеланите последствия; iii) различните мнения, изразени от различните категории заинтересовани лица за определянето на проблема, вариантите и въздействието им. Коментарите, формулирани от Комитета, бяха разгледани и включени в окончателната версия на оценката на въздействието.

В оценката на въздействието се анализират редица варианти за действие, целящи допускането до търговия на капиталовите пазари на ЕС да стане по-привлекателно чрез рационализирани, ясни и по-гъвкави нормативни задължения, така че за дружествата с всякакви размери да се намалят разходите по набирането на капитал на публичните пазари.